Γνώμη της Ευρωπαϊκής Κεντρικής Τράπεζας

της 5ης Δεκεμβρίου 2000

κατόπιν αιτήματος της προεδρίας του Συμβουλίου της Ευρωπαϊκής Ένωσης σχετικά με μια πρόταση τροποποίησης του άρθρου 10.2 του καταστατικού του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας

(CON/00/30)

(2000/C 362/12)

1. Στις 4 Δεκεμβρίου 2000 η Ευρωπαϊκή Κεντρική Τράπεζα (ΕΚΤ) έλαβε αίτημα της προεδρίας του Συμβουλίου της Ευρωπαϊκής Ένωσης να εκφέρει τη γνώμη της σχετικά με μια πρόταση τροποποίησης του άρθρου 10.2 του καταστατικού του ευρωπαϊκού συστήματος κεντρικών τραπεζών και της Ευρωπαϊκής Κεντρικής Τράπεζας (εφεξής καλούμενο "καταστατικό").

2. Η αρμοδιότητα της ΕΚΤ να διατυπώνει τη γνώμη της βασίζεται στο άρθρο 48 της συνθήκης για την Ευρωπαϊκή Ένωση, δεδομένου ότι η πρόταση υποβάλλεται στο πλαίσιο διακυβερνητικής διάσκεψης, για να καθοριστούν οι τροποποιήσεις που πρέπει να επέλθουν στις συνθήκες οι οποίες θεμελιώνουν την Ευρωπαϊκή Ένωση, και αποβλέπει στην εισαγωγή θεσμικών μεταβολών στον νομισματικό τομέα. Σύμφωνα με το άρθρο 17.5 πρώτη πρόταση του εσωτερικού κανονισμού της ΕΚΤ, η παρούσα γνώμη της ΕΚΤ εκδόθηκε από το διοικητικό συμβούλιο της ΕΚΤ.

3. Σκοπός της πρότασης είναι να εξουσιοδοτήσει το Συμβούλιο της Ευρωπαϊκής Ένωσης, το οποίο συνέρχεται σε επίπεδο αρχηγών κρατών ή κυβερνήσεων και αποφασίζει ομόφωνα, να τροποποιήσει μελλοντικά τις διατάξεις του καταστατικού που αφορούν τους γενικούς κανόνες ψηφοφορίας στο διοικητικό συμβούλιο της ΕΚΤ, μέσω μιας απλοποιημένης διαδικασίας παρά μέσω της σύγκλησης διακυβερνητικής διάσκεψης.

4. Η ΕΚΤ επισημαίνει ότι η πρόταση προβλέπει το δικαίωμα ανάληψης πρωτοβουλίας, τόσο από την ΕΚΤ όσο και από την Επιτροπή, σε ό,τι αφορά την εισαγωγή μιας απλοποιημένης διαδικασίας για την τροποποίηση του προαναφερθέντος άρθρου του καταστατικού, παρόλο που οι σχετικές τροποποιήσεις θα μετέβαλλαν τις διατάξεις που συνθέτουν το θεσμικό πυρήνα της ΕΚΤ.

5. Η ΕΚΤ τονίζει ότι η αρχή "ένα μέλος, μία ψήφος" αποτελεί τη θεμελιώδη καταστατική αρχή που διέπει τη διαχείριση της νομισματικής πολιτικής της ΕΚΤ. Η ΕΚΤ επικροτεί την πρόθεση να μην μεταβληθεί η θεμελιώδης αυτή καταστατική αρχή όσον αφορά τα μέλη με δικαίωμα ψήφου, μέσω της προτεινόμενης διαδικασίας τροποποίησης. Η ΕΚΤ θεωρεί οσυσιώδη την συμπερίληψη της παραπάνω πρόθεσης σε ιδιαίτερη δήλωση των κρατών μελών, η οποία θα προσαρτηθεί στη συνθήκη για την ίδρυση της Ευρωπαϊκής Κοινότητας.

6. Η ΕΚΤ αντιλαμβάνεται ότι οι κανόνες ψηφοφορίας που προβλέπονται στα άρθρα 10.3 και 11.3 του καταστατικού θα παραμείνουν αμετάβλητοι. Κρίνεται ίσως ενδεδειγμένη η συμπερίληψη της εν λόγω αντίληψης στην προαναφερθείσα δήλωση των κρατών μελών, η οποία θα προσαρτηθεί στη συνθήκη για την ίδρυση της Ευρωπαϊκής Κοινότητας.

7. Προς αποφυγή της δυνατότητας τροποποίησης της ίδιας της απλοποιημένης διαδικασίας, η ΕΚΤ συνιστά την προσθήκη του προτεινόμενου νέου κειμένου, ως νέου άρθρου 10.6. στο τέλος του άρθρου 10 του καταστατικού, αντί της προσθήκης αυτού στο τέλος του άρθρου 10.2.

8. Η ΕΚΤ προτείνει την προσθήκη του ακόλουθου κειμένου στην εν λόγω πρόταση: "Η ΕΚΤ διατυπώνει την αναφερόμενη στο παρόν άρθρο σύσταση σύμφωνα με το άρθρο 41.2 του καταστατικού".

9. Επιπλέον, η ΕΚΤ προτείνει την αντικατάσταση της τελευταίας φράσης της πρότασης από το ακόλουθο κείμενο: "Το Συμβούλιο συνιστά την αποδοχή των εν λόγω τροποποιήσεων από τα κράτη μέλη. Οι τροποποιήσεις τίθενται σε ισχύ μετά την επικύρωσή τους από όλα τα κράτη μέλη κατά τους αντίστοιχους συνταγματικούς κανόνες".

10. Η παρούσα γνώμη δημοσιεύεται στην Επίσημη Εφημερίδα των Ευρωπαϊκών Κοινοτήτων.

Φρανκφούρτη επί Μάιν, 5 Δεκεμβρίου 2000.

Ο Πρόεδρος της ΕΚΤ

Willem F. Duisenberg